বিতর্কিত বাংলাদেশি লেখক তসলিমা নাসরিনের ভিসার মেয়াদ বাড়ানোর সিদ্ধান্ত নিল কেন্দ্রীয় স্বরাষ্ট্রমন্ত্রক। কেন্দ্রীয় স্বরাষ্ট্রমন্ত্রী রাজনাথ সিংহের হস্তক্ষেপে এই লেখকের ভিসার মেয়াদ আরও এক বছর বাড়ানোর সিদ্ধান্ত নিয়েছে মোদী সরকার। গত ২৩ জুলাই থেকে এই সিদ্ধান্ত কার্যকর হয়েছে বলে স্বরাষ্ট্রমন্ত্রক সূত্রে খবর। কেন্দ্রের এই সিদ্ধান্তকে স্বাগত জানিয়েছেন তসলিমা। যদিও আরও এক বছর তাঁর ভিসার মেয়াদ বাড়ানো হবে বলে তিনি আশা করেছিলেন, বলে জানিয়েছেন তসলিমা। সরকারের তরফে তাঁকে এখনও পর্যন্ত কিছুই জানানো হয়নি বলে তিনি জানিয়েছেন। এর আগে গত বছরের সেপ্টেম্বরে তাঁর ভিসার মেয়াদ চলতি বছরের অগস্ট পর্যন্ত বাড়ানোর সিদ্ধান্ত নেয় কেন্দ্রীয় স্বরাষ্ট্রমন্ত্রক। ২০০৪ সাল থেকেই ভারতে থাকার জন্য তসলিমাকে ‘লং টার্ম এন্ট্রি ভিসা’ দেওয়া হয়। সেই ভিসার মেয়াদ শেষ হওয়ার পরে গত অগস্টে তাঁকে দু’মাসের ‘ট্যুরিস্ট ভিসা’ দেওয়া হয়। এর পরেই রাজনাথ সিংহের সঙ্গে দেখা করে তাঁর ভিসার মেয়াদ বাড়ানোর অনুরোধ করেন তসলিমা। তাঁকে আশ্বস্ত করেন রাজনাথ সিংহ। ধর্মীয় মৌলবাদীদের হুমকির কারণে সেই ’৯৪ সাল থেকে দেশ ছাড়া বিতর্কিত এই লেখক। ২০০৪ সাল থেকে ভারতে আসার ভিসা দেওয়া হচ্ছে বর্তমানে সুইডেনের বাসিন্দা তসলিমা নাসরিনকে। বহু বার ভারতে, বিশেষ করে কলকাতায় বাকি জীবন কাটানোর ইচ্ছাপ্রকাশ করেছেন প্রায় দু’দশক মার্কিন যুক্তরাষ্ট্র এবং ইউরোপের বিভিন্ন দেশে কাটানো তসলিমা। ২০০৭ সালে কলকাতার বেশ কয়েকটি এলাকায় বিক্ষোভের জেরে তাঁর প্রিয় শহর ছাড়তে হয় তসলিমাকে।